R5dwMg/zh-wiki-yue-long huggingface dataset:
如果喺字串入面有呢啲特殊嘅轉義字元，會畀電腦程式或者直譯器解釋爲特殊用途。但係因爲係中文，所以無法正確解釋做上面所講嘅行爲，於是程式可能會忽略呢個轉義符號，或者係誤將中文字碼嘅一部份當咗做轉義符號而中斷執行，係噉就違反咗使用者本來要當成中文字元一部份嚟用嘅本意。
例如中華民國教育部視「着」爲「著」嘅異體字，於是冇收錄「着」字。不過「着」字喺香港嘅敎育標準常用字字形表入面係正字，同「著」字分工。又例如臺灣揀咗「裡、峰、床、羣、衛」做正字，不過香港嘅敎育標準用「裏、峯、牀、羣、衞」。
粵語地區使用粵文，但係好多官話中文唔用嘅粵文漢字，大五碼都冇收錄，例如「嘅、喺、咗、嗰、啲、吓、㖭、㗎、啱、㓤、両、乸、冚、冧、唞、唓、嘞、噏、嚟、嚿、噃、孭、掹、揸、揞、揼、聱、搲、摱、攞、攰、梘、燶、瞓、糉、糍、螆、裇、踎、踭、軚、餸、𡃁、𨋢」。
遇到大五碼冇收錄嘅字，好多人會搵其他字代替。以「坂」字爲例，啲人經常用「阪」字代替，好多業者製作相關歷史題材遊戲嘅中文版本嗰陣，本應使用古名嘅「坂」字都一樣用「阪」字代替，令到現時仍然有唔少中文使用者誤植爲「大阪之陣」。
另外好似「廍」字，亦成日用「廓」、「部」嚟代替。其他未收錄嘅地名用字，例如「磘」字，亦被「瑤」、「嗂」代替。「滙豐銀行」、「恒生銀行」雖然用「滙」字同「恒」字嚟註冊，不過大家亦都經常搵「匯」字同「恆」字代替。
另一種做法係靠拆字。喺互聯網上，經常可以見到啲人將游錫堃、王建煊、張栢芝、陶喆等名字，以拆字法寫成「游錫方方土」、「王建火宣」、「張木百芝」同「陶吉吉」等。電視上日本動畫嘅中文字幕中亦會看到像「木堅」、「火田」噉樣嘅字。
「日同字集」乃香港人內木一郎同阿烈開發嘅TrueType造字檔，以兼容香港增補字符集爲賣點，增補字集中仍冇涵蓋嘅日語假名、日本漢字同日本國字，有細明體、標楷體、中黑體等配合Windows 95、98、NT等作業系統字型嘅字款，並附有倉頡、速成等輸入法作輔助，同埋將字集文檔轉換至日語編碼嘅轉碼器工具。
1997年中華民國行政院研究發展考核委員會成立專案委託中文數位化技術推廣基金會辦理Big5+擴編計劃，用咗兩萬多碼位，納入咗Unicode 1.1下所有漢字。由於編碼使用到嘅範圍超過原先Big5定義，無法安裝喺Microsoft Windows上，而家幾乎冇人用。
香港增補字符集係香港政府基於大五碼之上擴展嘅字符集標準，係現時香港嘅中文資訊交換內碼標準。香港增補字符集之前稱爲《政府通用字庫》，本來只係香港政府內部統一使用嘅造字檔，有三千幾字。但係由於香港電腦業界不斷要求政府迎合本地需要，提出官方嘅字符集方案，以便同政府來往文件，於是香港政府就喺1995年公開呢套內部使用嘅標準。
雪巴人係遊牧民族，佢哋第一次定居喺索盧坤布。根據雪巴人嘅口述歷史，有四個群體喺不同時間由西藏康區遷移到索盧坤布，產生咗四個基本雪巴部落，然後呢四個族群逐漸分裂做而家嘅廿幾個氏族。大乘佛教嘅宗教衝突可能促成咗雪巴人喺13世紀同14世紀從西藏遷出並抵達尼泊爾嘅坤布地區。
Gautam 得出結論，雪巴人大約喺600年前從西藏遷移到尼泊爾，最初經過 Rongshar 向西，然後通過囊帕拉山口。據推測，呢一班來自西藏東部康區嘅人被人叫做「Shyar Khamba」，佢哋定居嘅地方被稱為「Shyar Khumbu」，隨著時間嘅推移，「Shyar Khumbu」嘅居民「Shyar Khamba」被稱為雪巴人。
尼泊爾民族志博物館 一項研究假設而家嘅尼泊爾已經成為尼泊爾王國不可或缺嘅一部分。自古以來，雪巴人就同其他尼泊爾克拉底部落一樣，會喺喜馬拉雅地區從一個地方遷移到另一個地方，作為高山牧民同商人倖存落嚟嘅地區。
有好多雪巴人喺當地被高度評價為精英登山者同專家，佢哋對喜馬拉雅地區嘅早期探險家好有價值，喺嗰個地區嘅山峰同山口嘅極端高度充當嚮導，特別係對於攀登珠穆朗瑪峰嘅探險。而家外國人經常用雪巴人來指代幾乎所有受僱喺喜馬拉雅山登山探險嘅嚮導，唔理佢係咪雪巴人，因為咁，喺其他情況下，該術語已經成為嚮導或者導師嘅俚語。
仫佬族，古稱「僚人」。有大概20.7萬人響中國境內。主要聚居響中國廣西壯族自治區羅城仫佬族自治縣，有大約11.7萬仫佬族人，大概佔咗成個中國仫佬族總人口嘅56.7%。其他散居響廣西壯族自治區忻城、宜州、柳城、都安、環江、河池。
毛南族，自稱「阿難」。有大概107166人響中國境內。主要聚居響中國廣西壯族自治區河池市環江毛南族自治縣，有大約 61919毛南族人，大概佔咗成個中國毛南族總人口嘅58%。其他散居響廣西壯族自治區南丹、都安同埋貴州。
達斡爾族係主要住喺內蒙古同黑龍江嘅蒙古系中國少數民族。「達斡爾」喺達斡爾話嘅意思係「開拓者」，而喺蒙古話嘅意思係「自言自語」，之後中文音譯記寫爲「達斡爾」。據2000年中國人口普查，達斡爾族共13萬2747人，同其他嘅少數民族如滿族、朝鮮族、蒙古族喺內蒙古、東北住。
保安族名字來自明朝時在青海省設立的保安營。明朝萬曆年間，曾在青海省同仁縣境內設置了保安營，修建保安城，隸屬河州衛。經過歷史變遷，1950年按照族民的願望被命名為保安族。大多數族民是農民，少數從事畜牧業或手工業。
錫伯人本來係住喺滿洲嘅通古斯民族，後來努爾哈赤統一曬啲部族，將佢支配嘅土地嗌做滿洲，建立後金，錫伯人編咗入八旗。當時錫伯係女真族嘅一個支族，佢哋就係起源自呢個氏族嘅人。之後後金建立清朝，18世紀中葉時錫伯軍人分派去中國西北，於是形成而家喺兩地嘅分佈。
錫伯人講錫伯話，寫嘅錫伯文改良自滿文。錫伯話同滿洲話好接近，基本相通，係珍貴嘅滿洲語言遺存，不過由於同滿族嘅民族區分，錫伯話有自己嘅ISO碼，唔睇成滿文嘅方言。而家錫伯話有三萬人到講，有錫伯話嘅新聞、廣播等媒體，亦有小學敎錫伯文，不過而家錫伯話有承傳壓力，狀況評級屬於受威脅。
關於錫伯族嘅來源，有人認爲佢哋係女真人後裔，係東海女真嘅支族，叫錫伯部。另外重有一種學說認為佢哋源自鮮卑。呢種學說話，「錫伯」係「鮮卑」嘅轉音，由Simbei轉變成Sibe，之後進一步論證出西伯利亞個名其實係「鮮卑利亞」。
1593年努爾哈赤征服科爾沁部，錫伯人跟住科爾沁臣服佢，編入咗蒙古八旗。之後清兵入關，大量八旗兵丁南下關內，於是東北防務空虛。1692年，康熙爲咗東北防務，將錫伯壯丁從蒙古八旗度抽出做高級兵士，叫做「披甲」，編入滿洲八旗，於是錫伯人分屬兩邊嘅八旗。
18世紀中葉，平咗準噶爾亂同大小和卓之亂之後，統一咗天山南北。但因爲戰亂，伊犁地方人口減少、軍防空虛，呢陣時沙俄又想滲透新疆，於是1762年開始調兵過去駐守，不過未夠，於是1764年將錫伯官兵、軍屬一齊西遷戌邊，於是今日錫伯族人分居東北同新疆兩處。
當時嘅皇帝係乾隆，之所以揀錫伯人去新疆，就在於錫伯人有騎射傳統，同時又識耕田，軍事、經濟都有好處。派去戌邊嘅錫伯人都係當時駐守盛京及週邊嘅官兵，按照文獻，佢哋係1764年農曆四月出發嘅，有一千個兵丁、20個官、3275個家眷，夾埋有4295人。
土生葡人，又叫澳門土生葡人，澳門葡萄牙人後代，有啲定居咗幾百年。佢哋未必係直由葡萄牙來，而係經歷多年，喺葡萄牙印度、南洋或其他殖民地來。當中唔少多族通婚，好多混血，以唐人為甚，甚至有日本等血統。現時土生葡人喺澳門有成五、六千人咁上下。
猶太人好早就移民到中國，而家學界認為唐代時就有大批猶太人來中國，有啲學者就認為漢朝、甚至周朝就有猶太人過來，不過呢個就無相關考古證據支持到。猶太人來中國之後散居喺各個地方，譬如西安、洛陽、敦煌、開封、廣州、杭州、寧波、北京、泉州、揚州、寧夏、南京都有猶太人定居過嘅紀錄、痕跡。
到咗宋代，先至喺開封形成一個大規模嘅猶太社區，開封猶太人係紀錄得最完整嘅中國猶太族群。不過到近代，呢啲世居中國嘅猶太人大多都畀唐人同化咗，唔再信猶太教，祗不過生活習俗上重有啲猶太痕跡，所以近代到而家都有啲國際猶太組織幫佢哋恢復傳統。
喺開封猶太人唐化同時，19世紀到20世紀又有新一批嘅西方猶太移民來中國，主要集中喺哈爾濱、天津、上海，分別有兩批，之後呢啲猶太人大多散曬，得小部分人留低。而家中國發展緊，亦都吸引咗啲外國猶太人來中國。
猶太人起源於今日伊拉克地方，據《舊約》講，佢哋曾經入埃及之後又出埃及，前1270年喺今日嘅以色列地方立國。以色列地方位置特殊，係亞非歐嘅三大洲交通要衝，係兵家必爭之地。於是猶太人多次受外族入侵。70年，以色列首都耶路撒冷畀羅馬帝國攻毀，猶太人自此離散流亡。
1000年，宋真宗召見一批猶太人，話「歸我中華、遵守祖風、留遺汴梁」，意思係喺歸順中國唔造反嘅前提下，可以世居開封，重能夠保有自己嘅宗教、習俗。猶太人同回民一樣，唔食豬肉，同時佢哋戴嘅帽係藍色嘅，所以當地人嗌佢哋做「藍帽回回」。
唔似得西方，猶太人喺中國並未淪為「下等公民」，一切權利同唐人一樣，亦可以參加科舉去做官。有人分析，正因中國無歧視猶太人，唔似西方噉刺激猶太人嘅族群意識，加之最後200年中國猶太族群無聯絡到其他同胞，於是佢哋就逐漸畀當地同化。
1605年，明朝猶太舉人艾田喺北京搵着咗基督傳教士利瑪竇，話同利瑪竇信嘅教一樣。利瑪竇以為佢係當時中國唔多嘅基督徒，就帶佢睇教堂啲聖母、耶穌、聖若望嘅畫像，不過佢反而認成咗係利百加、以掃、雅各。利瑪竇同佢傾耐咗，發覺佢好熟《舊約》，又話雅各係佢先祖，自稱自己嘅教係「一賜樂業教」。
19世紀末，沙俄憑住地理位置將中國東北劃做佢嘅勢力範圍，修築以哈爾濱爲中心、連通西伯利亞嘅中東鐵路。西伯利亞嘅猶太人就行呢條鐵路去哈爾濱。當時哈爾濱係東亞最大嘅猶太人聚集地，最多時有2萬幾猶太人定居，佢哋嘅生計主要係商人、醫生、建築師。
喺二戰時，歐洲嘅猶太人畀納粹種族清洗，想四方求助，不過當時好多國家驚領嘢上身，有啲由得佢死，有啲限制猶太難民入境，而中國就庇護佢哋，結果中國庇護嘅猶太難民超過加拿大、澳洲、紐西蘭、南非、印度五國所受嘅總和。
據統計走難上海嘅猶太人達3萬人，大多數聚集喺虹口，當地嘅摩西會堂做咗上海猶太人嘅宗教中心。呢啲猶太人大多數喺二戰之後就返歐洲，亦有啲去以色列參與復國運動，有少數人留低落來。而家摩西會堂變成上海猶太難民紀念館，入邊保存咗啲當年猶太難民嘅資料。
朝鮮族係指喺中華人民共和國住而又有中華人民共和國國籍嘅朝鮮族人，喺中華人民共和國政府登冊嘅民族中，朝鮮族係56個中華民族之一。而喺韓國，據法務部嘅出入國外國人政策本部嘅統計資料就稱爲韓國系中國人。不過呢個係指親南韓嘅中國朝鮮族，至於親北韓嘅就叫朝鮮系中國人。
喺韓國，朝鮮族呢個名作為自稱都用得幾多，但如果無分南北韓、包括埋中國朝鮮族嘅話，佢哋就會合稱爲大韓民族。而中國就無呢種政治、國籍之分，都按文化來睇叫做朝鮮族，就比較少叫做韓族。喺中華人民共和國，朝鮮族按人口計係第14大少數民族，主要住喺東北三省，最多嘅係延邊朝鮮族自治州。
朝鮮半島同中國大陸嘅交流歷史好耐，前24世紀滿洲地方就住有今日韓國人嘅祖先民族。前10世紀朝鮮族嘅祖先濊貊族開古朝鮮國，前2世紀朝鮮族前身扶餘族開扶餘國，前37年扶餘出身嘅朱蒙開高句麗國。高句麗後來畀大唐、新羅聯軍滅國，高句麗嘅一部分遺民同靺鞨族一齊開渤海國。
有講法話17世紀初就有朝鮮人喺而家遼寧省定居，一般認為朝鮮人係17世紀末先開始部分移民到中國東北。當時係清朝，因為東北係滿族祖地而封禁，地廣人稀，就吸引咗朝鮮移民。啲人喺東北燒荒開地，除咗耕田就係挖蔘。
1869年朝鮮半島北部大面積饑荒，好多朝鮮人越境入中國，結果清朝同朝鮮就時不時國境紛爭。朝鮮將圖們江中國呢邊嘅朝鮮移民居地叫做間島，鴨綠江呢邊嘅移民居華地叫做西間島。1885年清政府廢咗滿洲封禁令，朝鮮移民大清領土嘅情況更犀利。
1910年大韓帝國同大日本帝國合併，日本喺朝鮮收奪土地，令好多朝鮮農民失地，同時日本鎮壓朝鮮獨立運動，令好多各階層嘅朝鮮人移民去滿洲同濱海邊疆區。1931年7月2號喺滿洲吉林省長春縣三姓堡發生萬寶山事件，同年7月15號搞事記者金利三喺長春朴昌廈東亞旅館畀人暗殺。
喺近現代史，按韓國立場一般認為中國朝鮮族無咩點參與韓國獨立運動，反而從國共合作都參加毛澤東麾下軍隊、幫佢掌握中國作咗大貢獻，1949年中華人民共和國成立，解放軍嘅朝鮮族部隊、其次北韓嘅再編人民軍係朝韓戰爭嘅南下主力。
1946年時中共就派朝鮮族去北韓，設立軍政大學，介入北韓初期嘅體制形成。之後，1949年8月北韓再編人民軍師團，中共第164軍做咗金昌德指揮嘅第5師團。其他嘅朝鮮族部隊係北滿、南滿嘅朝鮮族，而第164、166軍就係延邊地方入伍嘅朝鮮族，1950年大規模入北韓嘅就係呢批軍。
之所以推遲一年入北韓，係因為當時重打緊國共內戰，要抽兵力過長江去南方前線，於是朝鮮族爲中共建政出咗分力。之後中共解放軍第4野戰軍隸下嘅各部隊分散配置。到國共內戰差唔多打完，1950年3月初河南省鄭州集結咗一萬五千幾人，發去北韓元山，作為北韓人民軍第7師團參加朝韓戰爭。
另外重有將剩低嘅2500幾人嘅朝鮮族兵以及一啲獨立部隊編入第4野戰軍47軍，喺1950年4月28號入北韓，編成北韓人民軍第4師團18連隊參戰。中國共產黨喺1952年發表《民族區域自治實施綱要》。因為朝鮮族嘅軍事貢獻好大，就喺1953年吉林省東部劃出個延邊朝鮮族自治區，1955年時除區爲州，變成咗延邊朝鮮族自治州。
當時由朝鮮族人就任州長來自治。直到今日啲人重認為朝韓戰爭喺抗美援朝，當時啲人祝福入伍嘅人，而家就有紀念活動。喺中國文革時，毛澤東嘅侄毛遠新主政延邊，引起咗民族紛爭，結果死咗好多人。特別係毛遠新設立紅色造反革命委員會，喺8月27號紅色反亂中拉埋紅旗戰鬥連軍、勞動者革命委員會、紅衛兵組織鎮壓有民族主義取向嘅朝鮮族人。
自1992年韓國同中國建交以來，好多朝鮮族人以移民，或者同韓國人結婚歸咗韓國籍，令中國朝鮮族人口下降。近年來中國朝鮮族後生有畀漢族同化嘅趨向。亦都自92年建交以來，中國朝鮮族同韓國人越來越多接續，朝鮮族過韓國，或者韓國人去朝鮮族地區嘅現象都增加咗。
中國朝鮮話係中國政府據北韓嘅國語文化語再構出來嘅官方標準語，此外因為中國經濟發展同都市化，朝鮮族人同漢族人交流得更多，越來越多朝鮮族人講唐話。甚至有啲朝鮮族人細個時返漢族學校，遠離咗朝鮮社區，結果唔多識韓文。
朝鮮族喺衣著、飲食上同韓國人差唔多，比如，喺大時大節會著韓服，食泡菜、韓國燒烤、狗肉，夏天時會食補品。不過近年來無論語言定習慣都開始漢化，因為有啲父母覺得適應到漢族地方嘅生活會更有前途，於是放棄咗自身民族教育，送仔女去漢族學校返學，結果有啲朝鮮學校因為生源減少而執笠。
信教嘅人唔多，因為喺李氏朝鮮末期有大批人移民中國，受儒教文化好強影響嘅朝鮮儀禮保存落來、宣揚入世嘅儒家觀念，同時佛教同土俗信仰合成嘅民間宗教都幾風行。近年來因為同韓國、美國接續多咗，都有啲人信天主教、新教。
「朝鮮族」呢個名本來係中國對呢個海東民族嘅稱呼，喺舊時漢字文化圈呢個名以漢字形式入咗韓文。而家中國嘅身份證「朝鮮族」係呢個民族嘅官方名，據而家中國嘅民族政策，身份登記上叫少數民族、冠親個民族名，都有特惠政策，比如唔受「一對父母一粒仔女」嘅獨生限制。
不過喺1988年韓國自由化之前，啲人受民族情緒影響，認為無論係「在日僑胞」、「在美僑胞」、「在中僑胞」，都係叫「韓民族」，要文化純化、正名，認為「朝鮮族」呢個名貶低咗佢成個族，但呢個係誤解。韓國政府就唔用「朝鮮族」呢個名，而用「韓國系中國人」指代中國朝鮮族，屬「在外同胞」中一類。
京族，又叫越族、安南族，係越南最大嘅民族，同時係中華人民共和國少數民族之一，喺中國政府確認嘅56個民族中人口第44多嘅民族。喺越南作爲主體民族，據2014年報告，越南總人口中85.7%係京族，所以寬泛講京族可以睇成越南人，亦有越人、越族嘅名，而歷史上，京人係自稱，越人係他稱。
據京族傳說，京族係神龍雒龍君同仙女嫗姬嘅子孫。呢兩位喺埋一齊，生出一個包，包內有100隻蛋，菢出100個仔，佢哋就係百越嘅祖先。啲仔都出生自同一個包，所以佢哋稱之爲「共包兄弟」，又叫同胞，佢哋越南人呢種講法係話百越一家，所有越南人都有共同嘅起源。
齊族，普通話音譯做岱依族，簡稱岱族，舊名土族，係住喺越南嘅少數民族。佢人口幾多，人口達150萬人以上，喺越南僅次於主要民族京族，係53個少數民族中最大嘅。喺越南近中國國界嘅東北部嘅山間分佈有儂族，齊族共儂族係越南主要嘅台語民族。
佢哋嘅語言係齊話，「齊」係經越南文轉音嘅民族自稱，源自壯話漢詞「底」，底嘅意思係「住喺底下嘅人」，亦即喺南方嘅人。同屬壯侗語系嘅泰族係越南第二大少數民族，雖然佢哋同系，但啲區別都幾多下。喺越南國內，泰族稱呼做Thái，齊族稱呼做Tày。
𠊎族，又有名𠊎人、𠊎流民、蜑、黎，係生活喺越南嘅54個民族之一。佢哋自稱做山𠊎。𠊎族嘅語言係𠊎話，又叫山𠊎話，係屬漢藏系嘅語言，係山客人嘅方言分支，呢個族羣分佈喺中國廣東東北，以鳳凰山爲祖地。𠊎族以客家爲主體，有少部分人來源自蜑家、黎話人群。
𠊎族人嘅母語係客家話中嘅𠊎話，呢種客家話因爲同粵語、黎話有接觸，而同臺灣、粵東嘅客家話幾唔同。講客家話嘅人佔𠊎族主體，但有啲𠊎族人來源自蜑家、黎話人，所以有啲人講嘅係粵語或者黎話。因爲𠊎族約喺三百年前就由廣東移民越南，住喺越南咁耐，佢哋識講通用嘅越南話。
佢哋喺一年中嘅耕種事務會根據啲自然現象來安排，如雀叫聲、樹葉枯榮、花開等。佢哋會整幾十公里長嘅渠壩來灌溉用。喺胡志明市嘅𠊎族會做啲小手工業，如鞋業，集中喺11區、新平區、新富區。亦有啲人喺堤岸做小商，部分喺製鞋、橡膠等行業成爲營業到幾大下嘅商家。
山由婦女經常著裙，而且山由啲裙係民族嘅獨特特徵之一。裙黑色，唔衲埋，由2抑或4塊布絣喺腰帶上組成。山由婦女經常著白色抑或泥色打底褲。啲人經常著水平涼鞋跟木底鞋。雖然係噉，而今啲山由婦女都似京人一樣著褲、襯衫同塑料涼鞋、皮鞋、帆布鞋。
《竹書紀年》，又叫《汲冢紀年》，係中國戰國時期一本編年體史書，作者未明，記載由五帝到魏襄王之間嘅歷史大事，但同主流史書《史記》、《書經》有比較大差異。呢本書嘅竹簡喺西晉時期由戰國魏王嘅墓出土，整理成書，但經五代戰亂而散佚。
夫差係春秋時期吳國第25任君主，亦係末代君主，前495年到前473年在位。佢初頭為報殺父嘅仇，成功打贏越國，俘虜咗越王勾踐，不過最後決定放佢一馬。但係夫差太睇小勾踐嘅復原能力，亦逼死咗忠臣伍子胥，結果勾踐經過十幾年臥薪嘗膽之後，終於搵到機會打吳國，最後打到吳國滅亡，夫差走去自殺。
其實勾踐冇放棄復仇之心，佢表面上對吳王服從，但係暗中訓練精兵，強政勵治，等待時機反擊吳國。艱苦可以鍛鍊意志，安逸反而會消磨意志。勾踐怕自己會貪圖眼前嘅安逸，消磨報仇雪恥嘅意志，所以佢為自己安排艱苦嘅生活環境。
周武王姬發初立分封諸侯，分魯畀周公姬旦。但實際上魯地響商民之手，所以姬旦並未就國，而且姬旦係王室要人，留守響鎬京。周成王姬誦繼位，有三監之亂姬旦平亂後，聯同姬誦同召公姬奭先後東征，周勢力先至深入東面商民之地。
郾，又叫郾國、匽、匽國、妟、妟國等，係周東北諸侯國，秦以後改寫燕或燕國。郾起於三監之亂之後，召公姬奭北伐入郾，掃平商民最後根據地，姬奭個大仔姬克，成為郾國第一代君主。郾國去到戰國時代，係戰國七雄之一，最後公元前222年畀秦國所滅，國祚差唔多同周天子國一樣長。
周武王姬發滅商，派兄弟監視殷民，是為三監。姬發死，姬誦立，是為周成王。姬誦年幼，由周公姬旦同召公姬奭輔政。三監同殷子彔叛周。姬旦平亂定三監之亂，但子彔就東去到殷屬國地。之後姬旦、姬奭、姬誦分別東征，子彔北上郾地。
齊，或者叫齊國，係周諸侯國，係平定三監之亂後，東征後，勢力去到商屬國薄姑，封畀功臣姜尚嘅仔姜伋。其後，去到桓公姜小白，國力去到頂峯。最後畀陳國公子媯完嘅後代，媯姓田氏控制齊國，到田和之時，周天子封做佢做齊候，代姜姓齊。
戰國七雄係中國古代戰國時期七個較強諸侯國嘅統稱。東周經歷春秋時期同戰國時期前期好多戰爭，令諸侯國數量大大減少，到戰國中後期得返七個實力較強嘅諸侯國，分別為齊國、楚國、韓國、趙國、魏國、燕國、秦國，夾埋叫做「戰國七雄」。
周赧王，姓姬，名延，又名赧，皇甫謐叫佢姬誕。又叫周隱王，係周朝最後一個君主，周慎靚王個仔 ，周顯王個孫 ，在位59年，係周朝在位最長嘅君主。但係佢在位嗰陣，周王室基本上係廢嘅。周王赧五十九年，秦國破洛陽，貶姬赧做周公，周朝正式滅亡。
周赧王五十六年，秦軍圍攻邯鄲，魏國同楚國都起兵相救，大破秦軍。楚考烈王決定組織各國合縱。同時派人去赧王嗰庶請求赧王以天下共主名義落組建聯軍嘅柯打，赧王為此搵西周公幫手。西周公用盡嗮佢嘅國力組建起一隻五六千人嘅迷你軍隊，同諸侯商定喺伊闕會師。
但最後淨係得楚國同燕國軍隊到達，合縱失敗。當時周赧王為咗聯軍嘅開銷，向當地有錢佬借錢，重應承班師嗰日以戰利品歸還。事後當地有錢佬向周赧王追數，佢匿喺宮入面一座高台，呢座台後來叫做避債台，成語「債台高築」就係咁嚟嘅。
蒙恬細佬蒙毅以前得罪咗趙高，搞到趙高對蒙氏兄弟懷恨在心。前210年，秦始皇過身。趙高夾埋李斯立胡亥做太子，跟住整封書信作啲罪名，派使者帶去蒙恬同扶蘇度，叫佢哋兩個自殺。蒙恬覺得可疑，唔肯自殺，就畀使者韞咗喺陽周度。
胡亥知道扶蘇死咗之後，就想放過蒙恬，但係趙高唔想放過蒙氏兩兄弟，仲講掂胡亥韞埋蒙毅。到咗胡亥正式繼位做二世皇帝之後，趙高就係咁對住胡亥講蒙氏兩兄弟嘅壞話，而胡亥最後都係決定要殺蒙恬同蒙毅，最後蒙恬就被迫服毒自盡。
京杭運河早喺春秋戰國時期，吳王夫差為咗北伐齊國而稱霸中原，就喺公元前485年開咗條邗溝將長江同淮河連埋一齊。公元605年，隋煬帝為咗從外地調運糧食到京師，同埋去揚州睇「琼花」，就喺洛陽調咗幾百萬民工挖通濟渠，同時從洛陽附近挖水濟渠去到天津，之後跟住永定河通到薊。
京杭運河通航之後，一直係中國內地漕運同商旅往返嘅緊要通道，由於運河冇獨立嘅水系，所以流經地區嘅地勢高低都唔一樣。1911年嘅津浦鐵路通車之後，曾經一度拋棄，直到1949年之後幾次分段整治，大部分嘅河都通返航。
皆因大清打輸第二次鴉片戰爭，朝中一啲大臣認為應該要向西方世界列強學佢哋嘅工業技術，所以就有洋務運動嘅出現，不過因為受到保守勢力嘅制肘，洋務運動嘅成效大打折扣，1894年甲午戰爭爆發，大清北洋艦隊响1895年全軍覆沒，標誌住洋務運動失敗收場。
但係，光緒皇帝主導嘅變法其後受到慈禧太后同守舊派嘅反撲，發動戊戌政變，戊戌變法經歷咗一百零三日就告終。維新派首領康有為同埋梁啟超走佬，戊戌六君子被趙舒翹下令處斬，載湉就喺中南海瀛台涵元殿、頤和園玉瀾堂交替軟禁，而支持變法嘅珍妃就失去自由，太后重新執政。
傳統史觀多按照梁啟超編寫嘅《戊戌政變記》作為基礎，將變法失敗歸咎於保守派同慈禧太后嘅阻力，近代史學界對呢次變法雖然有好多新嘅研究成果，但係顯然未有全面性改變一般人對戊戌變法嘅歷史評價。佢失敗嘅原因議論紛紛，而其中主要原因係守舊派阻撓同埋維新派亦即係康有為等人未有睇清局面導致。
佢哋認為光緒係大清嘅掌權者，但事質上，掌權嘅係慈禧太后，而光緒只不過係個扯綫公仔，實質上無幾多權力，令到康有為等人喺行動上處處受到阻撓，而且本身佢哋亦只係位居末職，比起一啲守舊派既老前輩，佢哋嘅職位實在發揮唔到幾大用處，最終種種原因下，百日維新實行得103日就失敗告終，畫上句號。
天津條約係指天津簽嘅和約。尤其係大清響第二次鴉片戰爭首輪戰敗後，響咸豐八年五月，即1858年6月，同俄國、美國、英國，法國，各自簽訂四和約。當時和約並無名，後世以簽約地為名，都稱之為天津條約，尤其係大清同英國所訂嘅天津條約。
《璦琿條約》，係大清帝國同俄羅斯帝國喺1858年5月28號喺璦琿簽嘅條約，內容係大清需要將烏蘇里江以東嘅60萬平方公里外滿洲領土割讓畀俄國，而烏蘇里江以東嘅40萬平方公里外滿洲領土就變成清俄共管，取代兩國1689年簽訂嘅《尼布楚條約》。
《北京條約》係1860年10月18號，第二次鴉片戰爭戰敗國大清帝國響北京同英國、法國、俄羅斯帝國簽訂嘅不平等條約，清朝代表係欽差大臣奕訢。當中同英國簽嘅北京條約，割讓廣東新安嘅九龍半島畀英國，成為香港殖民地嘅一部份。
《中法會訂越南條約十款》，又喊做1885年《天津條約》或者《中法新約》，係1885年6月9日清朝政府同法國為唨結束個中法戰爭喺天津簽訂嘅和約，兩方簽字代表係李鴻章同法國駐華公使巴蒂挪忒。正本原本存喺中華民國外交部，而今寄存喺國立故宮博物院個恆溫恆濕庫房度保存住。
載淳喺五歲登基，由清文宗皇后慈安太后同自己母后慈禧太后掌權，而一直喺兩位太后嘅控制下，响十八歲親政，載淳在位期間，歐洲列強未有入侵，而且太平天國嘅大本營天京亦都喺1864年畀清軍收復，剩低嘅太平軍亦陸續被消滅。
1900年1月24號，慈禧太后接受瓜爾佳·榮祿嘅建議，以清德宗名義頒詔，話清德宗冇生育能力，冊立端郡王載漪二阿哥溥儁做大阿哥，並改年號做保慶，史稱保慶帝，但係外國公使唔承認，慈禧被迫停止廢立計劃。同年，義和團運動爆發，八國聯軍亦乘機侵華，慈禧挾持清德宗去西安走難，並派崔玉貴掟珍妃落井。
1900年，佢個仔溥儁本嚟畀慈禧太后冊立做大阿哥，準備隨時取代載湉做皇帝，史稱「己亥建儲」，只不過，外國公使唔單止唔承認，而佢同三弟載瀾喺義和團運動搞出個大頭佛，搞到載漪、溥儁兩仔爺失勢，被流放新疆。
馮桂芬，字林一，號景亭，晚號鄧尉山人，係大清思想家、學者同政府官員，江蘇蘇州府吳縣木瀆鎮人。佢主張以西方嘅方式對國家進行全面改革，認為選擇性噉吸收西方思想可以補充中國傳統文化。雖然自強運動失敗咗，但係馮桂芬嘅願景對後來嘅改革運動具有重要意義。
馮桂芬於1809年出生喺江蘇蘇州一個商人家庭。1840年通過科舉成為進士，入咗翰林院工作。1850年佢被調到揚州修訂同執行鹽法，同時他重寫咗一啲作品，呼籲減輕人民嘅稅負。1853年被調返江蘇協助抵抗太平軍，喺嗰度遇到李鴻章。
馮桂芬喺江蘇嗰陣，寫咗好多手稿，後來編成《校邠廬抗議》兩卷，主張自強去抵禦國內外敵人。李鴻章喺北京發起自強運動，揾咗馮桂芬幫手，採納咗佢部份嘅建議。根據馮桂芬嘅建議，成立咗一啲專門研究西方出版物嘅學院，例如係同文館，由馮桂芬負責管理上海分館。
慈禧太后死咗六年之後，即係民國三年，四川省嘅民政長陳廷傑要求政府對戊戌六君子平反昭雪。北洋政府接受咗佢嘅要求，兼且交由內務部從優獎恤，以昭激勸之餘，並且下令喺北京建立祠堂祭奠，並且將事蹟交畀清史館立傳。
佢精於詩詞，有佢啲作品有《感懷》、《感時》等，佢嘅其他書嘅作品編輯成書己錄計有《秋瑾詩詞》、《秋女士遺稿》、《秋女烈士遺稿》、《精衛石》、《秋瑾遺集》、《秋瑾女俠遺集》、《秋瑾史跡》、《秋瑾集》同埋呢幾種嘅作品。
「寧波」嘅意思係「海定則波寧」，因為寧波係中國重要埠頭，江南經濟發達、物阜民豐，對外貿易上寧波係個重要口岸，所以起個名求「海不揚波」。作為良港，佢有曲折而長嘅岸綫，經濟上2012年GDP 6524.70億人民幣，人均GDP 8萬5475人民幣。
寧波歷來係個重要大埠，匯聚咗東亞、東南亞嘅商船，宋代時呢度設市舶司，管海貿邦交，講明寧波發展成國際都會，有外國僑民商人旅居。1523年寧波之亂，演變成嚴重外交事件，結果廢咗浙江、福建嘅市舶司，留番廣東一處，禁止日本商船入港，中日貿易斷咗，於是日後倭寇橫行。
江東地方古代係鄮縣轄地，後來鄮縣改名做鄞縣。因為呢度位於三江口以東，所以嗌做江東。近代寧波開埠之後，呢度嘅江東鎮發展成寧波嘅工業重鎮。1951年5月從鄞縣分出部分成立江東區，區名出自原先嘅江東鎮。2004年，全區29條行政村全部改爲居委會，係寧波第一個無行政村嘅市轄區。
Downtown 呢個概念最先出現喺美國紐約市曼克頓南面，因為南面即係地圖嘅下面位置，所以嗰度叫曼克頓下城，而嗰度又係全個市最繁盛嘅地區，所以喺北美洲，downtown 通常係指市中心，而唔係指南便。
榕樹之所以有「獨木成林」嘅名，主要係佢喺樹枝上面髧好多向下生嘅氣根落嚟，係落咗地下之後，又變成支柱根。由於佢搞出咗柱根相連相襯同枝葉擴展嘅嘢，所以就搞咗遮天蔽日同獨木成林嘅嘢。如估係真正嘅大榕樹，樹冠嘅投影面積可以去到1ha咁大，可以畀1000人嘅集體入去避太陽光嘅。
重有一個話榕樹之所以「獨木成林」，主要係佢嘅果係扁圓，一般都生喺葉杈。雖然話佢嘅果實直徑唔夠1cm到，但係可以用嚟食嘅。不過由於佢啲核識得好快生樖嘢出嚟，加上附近有好多雀仔喺度飛或喺橫風橫雨天氣嗰陣，搞到佢啲核猛咁生嗮喺雌樹嗰度吸收佢啲營養，所以就有垂直嘅氣根髧出嚟，而呢啲氣根可以吸收喺潮濕嘅空氣入面啲水份，而入咗地下嘅支柱根，重加咗喺泥土入面吸收水份同無機鹽嘅作用。
喺廣州越秀區嘅中山六路同百靈路之間嘅位嗰度，有個地名嗌「六榕」嘅名，而呢啲地方就係因為之前有間六榕寺響度先至改成噉嘅名。而所謂嘅六榕寺，就喺大宋嗰時，蘇軾嚟咗嗰頭因為發現咗間寺，後嚟之前嘅名唔接地氣先至按寺入面嘅6樖榕樹響度先至改咗而家嗌「六榕寺」嘅名。
呢種植物係深根性嘅樹種，鍾意喺有陽光嗰度生同深厚比較肥又濕嘅酸性或中性泥嗰度生，而且佢比較禁旱同濕，但係唔禁好似威尼斯噉周街都係水嘅景同乾旱好周街都係爛地嘅土同埋堿性地。萌芽力强，由於佢嘅發芽能力比較犀利，佢比較禁俾人剪。
白果除咗可以用嚟煲腐竹同糖水之外，佢嘅葉同核皮可以用嚟做土製農藥，用嚟專門整蠱啲農田嘅害蟲。而葉重可以用嚟做書籤都得。佢啲木可以用嚟做建築材料，另外喺藥用方面，佢嘅果可以做藥，專門醫哮喘同肺病呢啲病。
白果之所以係世界上其中一種最古老嘅樹，其實早喺兩億七千幾萬年前，白果同嗰時話「成個地球我大嗮」嘅恐龍一樣，分佈喺全球各地。喺冰川運動時期，絕大多數嘅白果同恐龍一齊死嗮，凈係喺中國內地部分地區保存咗落嚟，而且都唔多，但係佢一直可以流傳到而家而變成稀世之寶，所以「最古老嘅樹」會有佢份。
王羲之喺西晉太安二年出世，鄉下係琅邪郡臨沂，家下屬於山東省。琅邪王氏係魏晉時期嘅名門望族，出過唔少達官貴人。例如王羲之阿爺王正就做過尚書郎，太爺王覽做到光祿大夫，王羲之個伯父王導後來仲做埋東晉嘅丞相。
王羲之老竇叫王曠，阿媽係衛氏，仲有個阿哥叫王籍之。西晉末年嘅八王之亂政治内鬥嗰陣，王羲之老竇第一個提議後來嘅東晉開國皇帝司馬睿南遷。於是喺王羲之十歲嗰年，佢全家就同其他士族一齊跟住司馬睿渡江走佬，搬咗去依家南京嗰頭。
王羲之喺廿一歲嗰年娶咗太尉郗鑒個女郗璿做老婆。據講當時郗鑒派人去王府睇下邊個啱做佢女婿，啲王氏子弟就個個執到姿姿整整噉等住俾佢揀中。唯獨係王羲之一個人攤咗喺東面張床度，仲突住個肚食嘢，成幅闊佬懶理噉嘅樣。
王羲之廿三歲開始做官，開初做嘅係秘書郎，負責執宮入面啲藏書。佢之後又做過江州刺史、將軍幕僚呢啲細官仔，但就係噉拒絕朝廷嘅徵召，唔肯入朝做侍中或者吏部尚書。比起其他差唔多家族背景嘅人嚟講，其實王羲之嘅仕途開始得算遲。
項羽，本名項籍，係秦代末年起義者，建立西楚政權，自封「西楚霸王」。前202年，佢最後畀劉邦打到輸咗，割頸自殺，被譽為中國史上最勁揪嘅軍事家，史學家話「羽之神勇，千古無二」，而且响「楚霸王」一詞通常專係指項羽。
秦二世元年七月，陳勝、吳廣喺大澤起義，開始反秦。到咗九月，會稽郡假守殷通打算先發制人派兵反秦，於是搵咗項梁傾。但項梁就命令項羽趁機殺咗殷通，史書記載嗰陣時項羽喺殷通府入面拔劍斬咗佢頭，同埋殺死佢門下百幾人。
項梁封自己做會稽郡郡守，而封項羽做任裨將，帶八千子弟，渡長江，得到一啲反秦軍隊嘅歸附，兵力增至六、七萬人，進駐下邳，而且消滅咗自立做楚王嘅景駒勢力。范增講過楚國好興「楚雖三戶，亡秦必楚」呢個講法，所以建議項梁立楚國嘅後人做王，項梁採納咗，就係民間搵咗楚懷王嘅嫡孫熊心，立佢做楚王，亦叫佢做「楚懷王」，以爭取楚地民心。
就喺呢個時代，人類開始從事農業同埋畜牧，將植物嘅果實加以栽種，並將野生動物馴服咗攞嚟食。人類唔再剩係依賴大自然提供食物，因此食物來源變得穩定。同時農業同畜牧嘅經營亦令人類由逐水草而居變為定居落嚟，慳返更多時間同精力，而人類亦已經能夠製作陶器、紡織。
」佢哋代表全國57名黨員。呢13名代表嘅身份都係記者、學生或教師。但係喺全國有重要影響嘅「南陳北李」陳獨秀、李大釗都因事冇參加會議。陳獨秀嗰時喺廣州，而李大釗6月3號到新華門總統府請願期間，被刺刀拮傷頭。
7月30號晚，大會會場遭到法租界巡捕房嘅搜查，喺上海代表李達嘅夫人王會悟建議下，去浙江嘉興南湖繼續會議。於是各代表响8月2號前往南湖，响煙雨樓前租咗一艘絲網船，假扮遊湖嘅客人，舉行咗最後一日嘅會議。馬林同陳公博未去南湖。
根據《風景名勝區條例》，「風景名勝區」係指有觀賞、文化或科學價值，比較集中啲自然、人文方面嘅景觀，環境優美，可以畀人遊覽、或者搞科學、文化活動嘅區域。風景名勝區分兩級，即係國家級同省級，成爲國家級風景名勝區，要求當中嘅自然、人文景觀反映出重要嘅自然變化過程、重大嘅歷史文化發展過程，基本處於自然狀態、或保持歷史原貌，而且代表到中國國家。
恆山有150公里長，其中最高峰係玄武鋒，有2016.1米高。其中主峰嘅東邊有天峰嶺，西邊有翠屏山，兩座山係隔咗條河對住嘅，所以佢嘅地勢好牙煙吓。喺山上嘅懸空寺就同日本嘅三佛寺一樣，都係掛喺半空嘅。喺上面望落嚟，就好似掛喺天空噉，係北嶽有名嘅景觀。
鏡泊湖好大，形狀細長，南北長45公里，東西最闊6公里，最窄300米，一般闊500~1000米，湖水面積79.3平方公里，平均水深40米，個湖北深南淺，最淺得1米，湖北部有最深水位達70米，儲水量約16億立方米。
喺之前，個湖曾有過幾個唔同嘅名。《新唐書》叫湄沱湖，清代時叫畢爾騰湖。有攷據認爲，根據「湄沱」嘅中古漢音，有可能係轉音自古代滿洲話，呢個詞嘅現代滿文係ᠮᡝᡳᡨᡝ，意思係「截」。換言之，「湄沱湖」嘅意思可能係「截住嘅湖」，啱好鏡泊湖又真係熔岩堰塞湖。
鏡泊湖地區西北部有火山群，一百萬年前開始不斷噴發，以致形成百餘里長嘅玄武岩臺地。火山最後一次噴發係4800年前，呢次嘅熔岩塞住牡丹江河道，於是形成鏡泊湖，之外重形成小北湖、鑽心湖、鴛鴦池等一系列大大細細嘅堰塞湖。
滿洲國成立、日本勢力佔據當地後，鏡泊湖一帶多咗好多日本人，佢哋係日本派去滿洲嘅漁農開拓團，入殖鏡泊湖嘅叫秋田漁業開拓團，喺康德六年入殖，呢個日本開拓團來自秋田縣。佢哋喺當地調查研究，開發森林、發掘古蹟，起咗總容量3.
鏡泊湖景區嘅旅遊資源有72處，包括48處自然景觀，佔67%，24處人文景觀，佔33%。鏡泊湖作爲百里長湖，喺群山之中彎彎曲曲，又水平如鏡，山水相應，景色怡人。有諸如白石砬子、城牆砬子、老鴰砬子、珍珠門、毛公山、大孤山、小孤山、道士山等等景點。
條熔岩隧道位於地下森林東南13公里處，據科學家推測，係四千到八千年前嘅火山噴發形成嘅，個樣好似桂林嘅石灰岩溶洞，不過成因同溶洞唔同，係啲熔岩流晒後形成嘅空洞。探測過嘅隧道當中，最短幾十米，長嘅有500米以上，一般闊5米、高3米。
鏡泊湖嘅雜魚有72種咁多，比如有鯉魚、紅尾、鰲花、重唇魚、大白魚。鏡泊湖出產嘅鯽魚雖然細條，但啲肉鮮甜，清代時係皇家貢品。另外湖度重出產一種叫黃瓜香嘅魚，呢種魚本身有青瓜香味。除咗魚，鏡泊湖度重有淡水珊瑚。
植物方面，鏡泊湖地區嘅植被保存得幾好，覆蓋率達九成以上，當地屬温帶闊葉混交林，主要有紅松林、紅松闊葉混交林、落葉闊葉林。主要樹種有蒙古櫪、槭、椴、水曲柳、楡、樺、五味子、山葡萄、狗棗、獼猴桃、遼東冷杉、杜松。
紫金山嘅名源自佢山岩泛紫色，有紫色嘅頁岩層，紫金即係紫銅，亦即純銅，銅又叫赤金，因爲座山銅色，以赤金嘅名嗌做金陵。呢個就係南京雅稱金陵嘅來由，係因山立號。金陵個名度，陵就係山噉解，後人冇再噉用詞，所以加多山字尾做金陵山。
紫金山風景好靚，自古有名，而家係中國嘅國家級景區，相當於係中國嘅國家公園。喺古代，紫金山素稱「鐘山龍蟠，石頭虎踞」，講嘅係南京城有鐘山同石頭山嘅山水形勢，所謂鐘山龍蟠，係話長江似條龍噉兜住咗鐘山，正因爲話南京地方有龍虎氣象，有定爲帝都嘅風水價值，所以南京成爲中國四大古都之一。
喺漢末時，秣陵縣尉蔣子文剿匪，戰死呢處兼葬喺呢度，啲人睇佢做呢座山嘅山神，於是有名叫蔣山。東吳時因爲孫權有祖先叫孫鐘，要避佢名諱，因而蔣山一度係正式名。孫權落葬呢度，佢係第一位葬紫金山嘅皇帝，皇陵亦隨山名叫蔣陵，民間俗稱吳王墳、孫陵崗，民國時種晒梅花，因而又叫梅花山，係中國四大梅園之一，譽爲「天下第一梅山」，現時係明孝陵景區嘅一部分。
東晉時，十一位皇帝中有五位落葬紫金山。到明代，座山又叫神烈山，同朱元璋落葬嘅明孝陵有關，朱元璋將成座紫金山列爲皇家禁區，山陽留畀自己同特許功臣，山陰賜畀其他功臣安葬。而到咗民國，呢度又有落葬孫中山嘅中山陵，因而紫金山擁有多處陵寢。
話南京有帝都氣象嘅事好早就有，傳說話喺秦代，因爲睇到紫金山有紫氣昇，紫色喺古代係帝王高官嘅顏色，啲人話嗰度將來會出天子，秦皇自然唔想有人搶佢位，於是想搞衰金陵嘅風水，鑿穿座山，挖咗條河，呢條河係秦朝挖嘅，於是叫秦淮河，按風水講法，座山鑿崩咗，而秦淮河彎彎曲曲，歷代係煙花之地，叫做紅顏禍水禍君王，就噉樣令南京風水唔好。
紫金山係中山陵、明孝陵、靈谷寺呢啲觀光地嘅位置所在。喺紫金山設置咗全長2350米嘅觀光吊車，可以喺吊車度見到明孝陵、中山陵、靈谷寺。向山頂徒步時，可以利用紫金山東西兩麓做起點嘅山道。喺山頂整備有山頂公園，可以從山頂一下子望曬南京市內。
泰山係中國名山，係五嶽中嘅東嶽，係五嶽之首，位於山東泰安泰山區，高1532.7米，最高峰叫做玉皇頂。又叫岱山、岱宗、天孫。而家佢列入爲世界遺產，係文化同自然嘅雙料遺產，劃入世遺嘅範圍有250 km²。
呢座山有200公里長，最高峰係玉皇頂，有1532.7米高，由於泰山係位於平原嘅獨山，相對高差大，令遊客覺得泰山好高，所以有「登泰山而小天下」嘅講法。山上面有南天門、斗母宮、經石裕、黑龍潭同日觀峰呢啲景點。
衡山有差唔多80公里長，其中最高峰係祝融峰，有1300.2米高。雖然衡山係五嶽中最矮嘅，不過佢東邊係湘江谷地，所以喺嗰度望去都顯得好高大。衡山有72峰，最出名嘅係祝融峰、天柱峰、芙蓉峰、紫益峰同石廪峰。
呢座山嘅最高峰有2154.9米高，好似一把利劍直接插去天入面噉。佢係座斷層山。因為呢座山嘅北邊係渭河平原，相對高差令座山望落又高又牙煙噉，而且座山唔易爬。華山有名嘅山峰有蓮花峰、落雁峰、朝陽峰、玉女峰、五雲峰。
珠江三角洲一帶，遠古係個海灣。四五千萬年之前，有次海底火山爆發，噴出大量溶岩，溶岩喺海中間凝結，造咗個錐形山，呢個就係西樵山嘅雛形。之後呢一帶火山爆完又爆，溶岩變成72峰，火山亦都逐漸變成死火山，再經幾千萬年風化侵蝕，先變成今日咁樣。
西樵山至特色係佢奇峰怪石同埋流泉飛瀑。西樵山有72峰，主峰大秤峰高海拔346米，成個峰羣喺珠江三角洲百里平川拔起，直聳空庭，清幽秀麗。西樵山上重有42洞，同無數奇崖怪壁，比較有名嘅有九龍岩、冬菇石、燕岩等，姿態萬千，精美絕侖。
6000到8000年前，西樵山就有人類活動，考古學家叫佢做“西樵山文化”，又叫做“雙肩石器文化”。啲人整出來嘅細石器同埋雙肩石斧精細實用，影響咗珠江流域嘅原始文明。大明同大清嗰時，包括湛若水、何白雲在內一大批文人先後隱居西樵山，喺度探求理學，吟詩作畫，西樵山成為南粵理學探究之地。
當中最出名嘅莫過於康有為，佢後生嗰時，就係西樵山出來，及後搞咗百日維新。西樵山重係南拳宗師黃飛鴻發源地，黃飛鴻百幾年前就喺呢處出世，苦煉武功，修心養德，成為武術宗師。現代文人墨客好似秦牧、黃施民、郭沫若等，都喺處留過詩。
西樵山宗教上，集合咗佛、道、儒三敎。山上有尊高61.9米觀音座像，係世界至高嘅觀音座像。觀音坐正喺西樵山第二高峰，即係大仙峰上便。西樵山嘅民俗，以廣府文化為代表，村民婚嫁習俗，生活習俗都好特別，民風古樸，民間藝術最特色嘅有“半山扒龍舟”，“阿婆扒龍舟”、“新年獅藝”等。
西夏王陵，位於中華人民共和國寧夏回族自治區銀川市西夏區，係對賀蘭山東麓西夏帝王陵園遺址嘅統稱，面積約為50平方公里。該陵園遺址係中國現存規模最大、地面遺蹟保存最完整嘅帝王陵園之一，被譽為「戈壁上嘅金字塔」。
西夏王陵建於西夏存續期間，喺西夏滅亡時遭到蒙古軍隊嘅毀滅性破壞，以至於喺中華人民共和國政府組織考古探察之前，呢啲陵墓嘅建造年代一直得唔到確認。1972年，國家文物局對西夏王陵組織大規模考古發掘，並從中發掘出咗大量文物。
1038年，党項族首領李元昊建立西夏。佢將阿爺李繼遷、阿爸李德明遷葬於賀蘭山東麓，其中李繼遷葬於裕陵，李德明葬於嘉陵。此後，喺西夏國存續期間，除神宗李遵頊、獻宗李德旺同末主李睍之外，每一任皇帝都記載咗明確嘅陵名，但冇記載埋葬嘅具體位置。
1227年，西夏俾蒙古滅咗，西夏末主李睍投降，冇幾耐後被殺害，葬處不詳，西夏滅亡。此後，西夏王陵被蒙古軍隊嚴重破壞。明代洪武年間，西夏王陵被明朝政府發現，亦都出現咗認為呢度係西夏王陵嘅論斷。曾有人盜掘部分西夏王陵，但並未發現有價值嘅陪葬品。
1949年，中華人民共和國建立之後，當地文物管理部門一度認為西夏王陵係一片唐墓。1972年，中國國家文物事業管理局正式作出挖掘西夏王陵嘅決定。呢次發掘活動嘅負責人為王冶秋，寧夏回族自治區展覽館承擔西夏王陵嘅主要發掘工作。
此外，九座帝陵現存碑亭遺址共16處，其中一號、二號陵各3座，三號陵2座，四號陵現只存1座西碑亭，五號陵3座，六號陵2座，七號陵2座。八號、九號陵除陵塔外，所有地面建築均被夷平，故碑亭已經冇咗。按照西夏陵區其他帝陵嘅陵園建築規制、布局，估計呢八號、九號陵原來至少各有2座碑亭。
陵區北部偏東，有一座規模較大嘅陵邑性質嘅建築遺址。遺址內廣場、道路、院落、水井同房屋等遺蹟都清晰可見，布局十分規範整齊，總面積近10萬平方米。四周築有夯土城牆。城內分前、中、後三個部分，中部同後部嘅正中各有一座規模宏大嘅殿堂，其他建築多集中喺城嘅前部同中部，並組成一座座封閉式庭院。
陵邑附近，西乾渠西岸、昊王渠及其東西兩側嘅自然岡丘上，由北向南分布住一系列西夏窰址，綿延七八公里，計幾十餘處之多。其中有燒制方磚、長方磚、條磚、板筒瓦、瓦當、滴水、琉璃飾件等建材嘅磚瓦窰同石灰窰。據研究人員推測，該窰址為專門燒制西夏王陵建築材料而建。
現殘存平頂，周圍殘存板瓦、筒瓦殘片以及磚塊、褐紅泥皮堆積。陵園內共有三座碑亭遺址，其中喺東側有2座，西側有1座。靠北嘅一側東西兩座碑亭相對，距離闕台各40米，兩碑亭相距65米。西碑亭殘存台基約1.5米，台面邊長10米，台面殘存鋪地磚，台基周圍被倒塌嘅殘磚亂瓦及土石填起，堆積呈圓台型，堆積之上及其周圍散布大量磚瓦、石碑碎塊，仲有少量琉璃瓦同槽心瓦殘塊。
東碑亭比西碑亭略高，其他情況與西碑亭類似。東碑亭南側10米處有1座小碑亭，堆積高約1米，正方形台基，邊長約8米，其他殘骸與另兩座碑亭類似。喺碑亭以北約110米處有一處月城遺址，神牆多已倒塌，門址兩側各殘存一段較高嘅牆體。
月城以北為內城遺址，該遺址呈南北長方形，南北長約115米，東西長200米。四面以神牆環繞，南端距離外城137米，東、西、北三面均相距22米左右。牆基闊約3米，黃沙土分段夯築，殘存最高可達4米有餘。南神門遺址闊12米，周圍有大量磚、瓦以及琉璃瓦、槽心瓦殘塊。
門址兩側牆體加闊，另外3面神牆正中亦闢門，都散見磚瓦，門道暢通。內城牆四個轉角處夯土皆殘存較多，均有磚瓦等建築材料散布。喺南神門內偏西約30米處有一處獻殿遺址，殘存台基為東西向長方形，台面長18米，闊12米，其上及周圍散見大量磚、瓦、琉璃瓦、槽心瓦、脊飾等建築材料。
從遺址堆積分析，獻殿嘅風格疑似為歇山式殿堂。喺獻殿之後約5米處為墓道封土，成魚脊形狀隆起，東南低西北高，除砂礫填土外，表面多較大嘅石塊，其末端已經被破壞。墓道封土北端東側約15米處近距陵台嘅地方有1處鍾虡遺址，僅剩高約4米，底面邊長5米嘅夯土台，其周圍散見琉璃瓦等建築材料陵園內城西北有1處陵台，該陵台距離北牆35米，距離西牆45米，外形呈八角形，分七個層次，每層向內收分，頂部趨尖。
三號陵園座落喺一片開闊地上，其西南約3公里遠處為一號、二號陵，其北約1.5公里為五號、六號陵，其西約2公里則為四號陵。三號陵園坐北朝南，方向南偏東55度。地面建築被嚴重破壞。整座陵園從南到北由角台、闕台、碑亭、月城、內城、獻殿、墓道封土、陵台等共同組成。
陵園南端左右兩側各有1座闕台遺址，兩座遺址東西相距約120米，由純淨黃土築成。東闕台基部呈方形，邊長約8米，高約8米，上部向內收，頂部有一較細嘅台基，頂部同周圍散落有大量建築殘塊，經過細緻發掘後發現根部已經被掏空。
35米。台而為圓角方形，邊長15.5米，中部為一圓形基址，直徑13.4米，室內直徑7.5米，其外為闊2.85米嘅牆基，室內鋪方磚、中部殘存3個人像石座。周圍有大量西夏文碑殘塊及銅鈴鐺、甲片等建築材料。
碑亭南面開門，門內有25塊方形花紋磚呈方形排列，門外延伸出斜坡式踏道。喺西、北兩邊側有5座灶坑，灶坑鑿穿咗台基，內壁堅硬，有好重嘅烟痕，坑內堆積與台基上部堆積嘅殘塊種類相同。發掘物中以建築用磚最多，數量驚人，但係極少見列瓦片。
喺發掘過後，西碑亭上方加蓋咗簡易保護棚，東碑亭已用砂土封蓋。碑亭北側有一處月城遺址，該遺址呈東西長方形，東西長約130米，南北闊約50米。月城築於陵城南面，由東牆、南牆、西牆圍成，南牆中部闢門，月城東牆、西牆北接陵城嘅南牆。
月城北側為內城遺址，四面用神牆環繞，呈南北長方形，南北長180米，東西闊160米。佔地約40畝。神牆中部較窄，靠近轉角漸闊大，純淨黃土分段夯築而成，中部每段約3米，殘高約3米，比較平齊，各段如須彌座形狀。
神牆四處轉角皆好高大，類圓柱形，從各轉角往神牆兩側，連體圓柱愈來愈矮小，各有5個，共40個。其殘存最高達6米以上，最低嘅3米，發而家轉角處5個連體圓柱夯土台周圍皆有磚瓦殘存。內城四面神牆皆正中闢門，門址闊約12米，地面散布瓦片、脊飾殘塊等。
內城西北隅有一處陵台，八角形，高約20米，分7級，每級向內收分。陵台收分處及周圍地面散布大量瓦片、瓦當、滴水等建築材料。夯土台整體形狀為塔形，其上露出一個個椽洞，有水平方向嘅，仲有豎斜方向嘅，證明原來有椽出頭。
四號陵位於三號陵以西2公里處嘅賀蘭山下，該陵園東、西、北三面環山，面北朝南，朝向為南偏東16度。地面建築除早年破壞外，現代都有破壞。陵園布局同建築類型與三號陵基本相同，由闕台、碑亭、月城、獻殿、陵台、角台等部分組成。
該闕台東側相應位置已經變成廣場，無法確認係咪曾經存在碑亭。碑亭北側為月城，曾長期被當地放羊人佔用，破壞嚴重。現存牆基闊約2米，東西長方形，東西長90米，南北闊40米，南牆正中留門，門址兩側各殘存加闊嘅斷牆，長約15米，闊約3米、高約2.
南神門址闊約1.5米，兩側闊大嘅牆體厚4米，高約5米。門址周圍磚瓦建樹散布，四面神牆當中，東面嘅保存較好。喺神牆各個轉角處散落住建築材料。南神門內偏西處有一處獻殿遺址，基址較大。獻殿嘅遺址為一座東西長22米，南北闊14米嘅長方台基，高約1米，上面及周圍散落住大量板瓦、筒瓦、琉璃瓦、磚殘塊等，型號、規格都比較大。
獻殿之後約2米嘅位置為墓道封土，南端比較高大，一直延伸到陵台，高約1米，類似魚脊，坡度比較緩，闊約10米，北端受盜坑影響，破壞嚴重。盜坑喺陵台前約15米處，直徑10米，深有4米，封土表面有多角頁岩石塊。
位於內城偏西北嘅位置有一處陵台，整體由黃砂土夯築，每個夯層10厘米。基部平面呈八邊形，邊長11米，明顯分為5級，從上至下逐層收縮，高約15米。收分處掛有瓦片等。陵台西北一角坍塌，整座陵園包括陵台周圍都散落住磚瓦碎塊。
雙闕台北側有3座碑亭，其中西邊1座，東邊2座南小北大。兩座較大嘅碑亭各距闕台50米，二者相距55米，已經冚唪唥清理完畢。碑亭台基呈方形，邊沿豎宜，台基邊長14.5米，高1.5米，黃土夯築，其中夾有石塊，夯層7至10厘米不等。
東碑亭之前約10米有1個小碑亭，未經清理，方形，台基邊長約8米，周圍堆積物基本上類似已經清理嘅兩座碑亭。喺碑亭以北約28米處有一月台遺址，整體形狀為東西長方形，長130米，闊50米。牆基闊約2米，月城正中開門，門址兩側各有1個方形土台，已坍塌，範圍唔清楚，可能係門闕，喺夯層中夾雜住大量石塊。
月城北側為內城，四面環繞嘅補牆多已坍塌，從遺址上睇近似方形，南北長190米，東西闊180米，神牆正中各有神門，南神門址高出地面半米多，闊12米，門址兩側神牆比其他地方嘅更闊，周圍散落住大量建築材料，其他各門址周圍亦散見磚瓦等建築用材。
各轉角處略顯高大，可能原來建有角樓。南神門內中軸線40米偏西約8米處有一處獻殿遺址，已清理，台基為東西長方形，長20.2米，闊15.2米，高70厘米，台基邊緣向上略有收分，上部為黃沙土夯築，下部為黃沙土層與砂石層相間夯築，南部有踏道，斜長3.
內城西北處有一陵台，四面坍塌嚴重，殘高約為10米，黃土夯築，各層夯土之間夾有幾層石塊，椽洞分布不勻，夯層嘅厚度喺8至13厘米不等。西側清理嘅堆積中有磚瓦等建築用材。從盜坑斷面嚟睇，陵台似乎係平地起建嘅，冇打地基陵台底部嘅外表覆蓋有紅泥皮。
外神牆外有4座角台遺址，已經冚唪唥坍塌，北面兩座角台基址相距340米，南面兩座角台相距365米。東南角台仲殘存大約4.5米嘅部分，方形夯土台邊長4.5米，夯土中央有石塊，周圍散落部分建築材料，其餘三座角台殘存均唔超過1.
六號陵係西夏王陵當中截至2014年唯一一個打開地宮進行發掘嘅遺址，喺發掘嗰陣該陵址嘅編號為八號陵。六號陵位於陵區中部偏西，依賀蘭山而建，整體朝向為南偏東15度，成個陵園由闕台、碑亭、月城、內城、獻殿、墓道、陵台、角台等部分組成。
陵園南端有2座闕台遺址，東西相對，間距為65米，由夯土築成，基部呈方形，邊長9米，高7.1米，頂部有台基，以土坯砌成，殘高1.3米，台基上及四周散落住大量磚瓦等建築材料。闕台北側有2座碑亭遺址，呢2處遺址東西相對，東碑亭台基近方形，長22米，闊21米，台基四周以條磚砌成5級逐漸收縮嘅台階，高2.
4米，台面長19米，闊18米，檯面上有1個圓形基址，地面鋪方磚，西側有斜坡踏步。喺東側碑亭周圍發現大量西夏文、漢文碑殘塊及磚塊，但就冇瓦片。西碑亭台基都近似方形，長16米，闊15米，台基四面外壁用碎石縱向砌成，台面鋪方磚，以自然扁平石塊為柱礎。
月城北側為內城，呈南北長方形，南北長183米，東西闊134米，神牆基闊3米，分段夯築，殘高5米，南神門正中有門道，闊17米、門道內外均有3條斜坡式踏道，每條闊約3米，用磚鑲砌，門址內外散落住大量磚瓦、鴟惜等建築用材。
另外三面神牆正中都有門道，但門道內側用土坯砌成高4米多嘅一堵牆，睇起來無法通行。位於南神門內偏西位置有一處獻殿遺址，台基為東西長方形，高約90厘米，地面以方形花紋磚砌之，殘缺不全，底端可見柱礎。內城西北處有一座陵台，用黃沙土夯築，八角形，底面邊長12米，高約20米，分成7級，從下至上逐級收縮，原建築底部外有包磚，其中幾層塗有紅泥。
陡台每層出槽，形狀睇起來似係浮圖。陵台喺墓室後部約10米處。該陵園嘅墓道呈30度斜坡，水平長度49米，墓道東西兩壁各有上下二列與墓道相平行嘅椽洞，相距2米，甬道嘅基道表面做有草拌泥，但唔太光整，但多已剝蝕，並冇繪製壁畫。
甬道門前發現有散亂嘅圓木同朽木板，可能係用於封閉甬道口嘅。南道兩壁繪有武士修番一幅，但大部分已遭破壞。武士似臉面朝甬道口，南道門以北直到墓室冚唪唥被盜坑破壞。墓室地面距地表將近25米，墓室分主室同左右配室，中室前闊6.
8米，後闊7.8米，南北長5.6米，墓壁同頂部已經被破壞，左右配室闊約2米，長約5米，過道為窿誇頂，墓室下壁有護地板痕跡，空間較細。中室充滿淤泥及回填盜坑時嘅大石塊同陵園地面建築石雕，室內冇發現葬具。
七號陵喺陵區北部，距離五號陵約1.5公里，喺柏油馬路以南約200米。陵園大部分為現代住房同場院侵佔，破壞嚴重，陵園建築僅剩下雙闕台、雙碑亭、月城、內城嘅南神牆同西神牆、陵台及西南角台、外神牆嘅一部分。
位於陵園南端有2座闕台遺址，東西相對，距離70米形、雙闕周圍皆已坍塌，邊長難以測量，高約7米，平頂處攀上頂部，煙臺周圍散見磚瓦建築材料。位於雙闕台以北約50米，月城以南50米嘅位置有2處碑亭遺址，皆已經過清理，高2米，台基呈正方形，邊長10米，周圍殘存大量磚、瓦、石碑殘塊，喺清理後發現西夏文殘塊1265塊，漢文碑殘塊51塊。
獻殿同墓道封土都已經唔存在，地面已經成為一片場地。位於內城偏西處有一座陵台，八角形，分作7級，從下至上逐級收縮，出簷結構明顯。陵台周圍喺二十世紀九十年代時被改建為場地同庫房。從陵園西南部殘存有部分外神牆，從其走向睇大致為封閉式。
殘存嘅外神牆闊約1.8米，黃土夯築，但因破壞嚴重，總闊度同長度都已經無法睇出，內外神牆相距22米。喺陵園嘅西北角，緊挨外神牆邊側有一處已經坍塌嘅角台，該角台嘅位置喺月城中部連線嘅延長線上，由黃土夯築而成。
八號陵位於陵區北部，僅存1座陵台。喺九號陵場塌裂嘅陵台之西約300米，喺七號陵台西北約300米，陵園其他建築已經冚唪唥被破壞，二十世紀九十年代初，陵園被現代住房、道路、廣場侵佔，當時陵台就喺一排住房之後嘅一片樹林中、陵台頂部修有水塔，水塔後被拆除。
陪葬墓主人一般為爵高位重嘅皇親國慼或貴族官僚。每座帝陵嘅陪葬墓多寡不等。喺西夏陵區內，除咗個別較大之外，絕大多數陪葬墓規模都比帝陵小得多。喺形制上，陪葬墓冇帝陵所必有嘅闕台、角台、獻殿等個體建築，喺墓塚嘅形狀、城垣嘅顏色以及建築材料嘅使用上，都有明顯嘅差距。
喺呢254座陪葬墓中，多座陪葬墓被徹底發掘，其中第182號陪葬墓喺墓中發現咗殘存嘅碑文，經整理後證實墓主人為西夏梁國正獻王嵬名安惠。部分考古人員喺根據第161號陪葬墓與帝陵相近嘅陵台形制、發掘時發現嘅殘存碑文及墓前盜洞嘅規格推斷，該墓有可能係西夏喺滅亡之前搶修完成嘅一座神宗李遵頊與獻宗李德旺嘅合葬陵。
由三座相連接嘅四台院組成，兩座呈方形居東西兩側，一座為長方形居中，三座相連形成凸字形。凸字形底邊係三座院落嘅過殿，都係一、二部分嘅分界線。東院呈方形，邊長56米，四面均有夯土房基，院內有1座天井，直徑2米，已經被淤泥填滿，院內東南拐角有高約2米嘅疑似樓闕類建築遺蹟。
該遺址係於1972年對西夏陵區進行調查時發現嘅。1986年同1987年，文物部門先後兩次呢度進行過考古發掘，揭露面積超過4000平方米，主要集中喺第二部分嘅中院一帶。清理過殿堂、過道、廂房等建築基址多處以及牆基、鋪地磚、鋼路石、路道等多處重要遺蹟及遺物。
喺第177號陪葬墓嘅墓室中，出土有鎏金銅牛、鐵狗等金屬製品，仲有石馬等石雕。喺第78號陪葬墓中，出土有石狗等石雕。喺第182號陪葬墓中，發現開元通寶、樣符通寶、天聖元寶、皇宋通寶、熙寧通寶等錢幣。墓室內仲發現綠釉罐同白瓷碗殘片，殘碎銅片、銅塊，殘斷銀絲、銀帽鐵釘等。
喺陵邑遺址第二部分中，共出土建築構件、瓷器、陶器、泥塑、石刻及銅、鐵器等編號文物近300件，其中出土白瓷樽1件，白瓷缽1件，白瓷高足碗多件，白瓷平底碗多件，白瓷小碗數件，白瓷盆1件，青釉牡丹紋碗多片殘片，青釉葵紋碗1件，灰釉碗殘片數件，醬釉小盤1件，泥塑碎塊若干，石碑殘塊若干。
1972年起，寧夏考古研究機構對西夏王陵進行咗一系列考古發掘，其中包括七號陵及六號陵地宮。二十世紀九十年代初，六號陵地宮被回填。由於回填土未夯實，使回填土因雨水浸泡下陷形成咗一個大嘅積水坑，雨水連年浸泡使墓室同墓道均出現咗坍塌。
1988年1月13日，西夏陵被國務院公布為第三批全國重點文物保護單位，同年8月1日被國務院公布為第二批國家級風景名勝區。喺冇確切證據支持除七號陵之外其他帝陵嘅歸屬問題嘅情況下，西夏王陵景區根據部分考古學家嘅推測，直接以昭穆次序依次將一號陵至九號陵分別定為裕陵、嘉陵、泰陵、安陵、獻陵、顯陵、壽陵、莊陵、康陵，並圍繞三號陵『泰陵』建立咗景區嘅主要設施。
2006年，西夏王陵被中華人民共和國建設部列入中國國家自然與文化雙遺產預備名錄。同年，由於長時間風化，西夏陵出現大面積坍塌危險，中國加大咗對西夏王陵嘅保護力度。2009年，一號、二號、四號陵開通馬車旅遊線路。
雖然西北邊有條布哈河、北邊有條沙柳河、東北邊有條哈爾蓋河流入，但冇流出。入面有4個島，其中最大嘅島係海心島，入面有流泉同草地，重有座喇嘛廟。喺深冬時節，喇嘛成日帶齊聖湖用品從結嗮冰嘅湖面行入島入面，直到4月底5月初時先至坐船返嚟湖邊。
好耐之前，青海湖係個好大嘅湖。但從1960年代開始，由於佢冇河可以流出，加上人為開發同暖乾氣候同蒸發量比較大而導致湖面積逐步縮水。從而引發一系列生態問題，直到1980年代先至引起關注。嗰時個湖縮咗差唔多原嚟⅓面積，青海省人民政府從1982年開始實行咗夾埋5次封湖育魚嘅政策。
2003年，雖然湖平面下降出現明顯減緩，但湖面積重喺度縮緊水。2007年，中國環境部門出咗4.7億嚟保護青海湖嘅生態同環境，重搞咗退耕、荒山造林種草、防沙、治沙、封山育林而初步抑制咗青海湖地區生態出現退化同惡化嘅趨勢。
賽里木湖，古時候叫做「淨海」，係中國新疆一個湖，喺博爾塔拉博樂市境內嘅北天山山脈，緊鄰伊犁州霍城縣。湖面海拔2070米，東西長30公里，南北寬25公里，面積458平方公里。平均水深46.4米，最深處達106米，蓄水量210億立方米。
清河邨，香港公共屋邨之一，喺新界上水清曉路五號，英文叫Ching Ho Estate。行政上歸北區，香港房屋委員會劃入新界東。二〇〇六年入伙。屋宇設計為新和諧式一型。一共有八座，分別係清澤樓、清照樓、清頌樓、清顯樓、清朗樓、清平樓、清譽樓、清潤樓。
李林，原名李秀若，福建尤溪縣人。細個曾經僑居印度尼西亞，1929年回流中國。1937年抗日戰爭爆發，李林積極參加抗日活動。1940年4月，日軍掃蕩整個平魯區，為咗掩護重要軍事機關同埋老百姓，於是佢走去引開日軍，最後被包圍，中彈犧牲。
聞喜，秦國之前叫桐鄉。秦國改名做左邑。漢元鼎五年秋，卽公元前一百一十二年，當時皇帝劉徹，派咗十萬大軍打南越國。打咗一年零，卽六年冬，就平定南越。當時劉徹去視察河南緱氏，或征伐匈奴之中，捷報傳到皇帝手上。
聞喜一帶，係上古姜姓人聚居之地。周嘅始祖，姬棄后稷。佢老母姜嫄，就係呢度嘅人。姜嫄墓記講，邑西北卅五里有冰池，世傳后稷棄此，卽係《詩經》講嘅「寘之寒冰」。池東有姜嫄墓，山後荒壟數十畝，係邰氏墳。稷播穀於此始，所以叫山做稷。
離石區係中國山西呂梁一個市轄區，總面積1324平方公里，轄下有2鎮3鄉7個街道，分別係濱河街道、蓮花池街道、鳳山街道、城北街道、交口街道、田家會街道、西屬巴街道、信義鎮、吳城鎮和紅眼川鄉、坪頭鄉、棗林鄉。
截止2020年底，人口45.6萬。2021年，離石區生產總值係205億元人民幣。根據唐代《元和郡縣圖志》記載，因為東北面有條離石水，所以起呢個名。旅遊景點有白馬仙洞、安國寺、鳳山天貞觀、西華鎮生態旅遊景點等等。
蛟河係中國吉林省吉林市嘅縣級市，位於吉林省東部、吉林市東南部，東面同敦化隔住張廣才嶺，南面同樺甸隔住新開嶺，西面同吉林市區、永吉隔住松花湖，北面接住舒蘭同埋黑龍江嘅五常。面積6429平方公里，人口44萬人。